Papua Tengah

Papua Tengah adolah sabuah provinsi di Indonesia nan dimekarkan dari provinsi Papua pado taun 2022. Ibukotanyo barado di Distrik Wanggar, Kabupaten Nabire. Papua Tengah dimekarkan dari provinsi Papua basamo duo provinsi lainnyo yakni Papua Pegunungan jo Papua Selatan pado 30 Juni 2022 manuruik Undang-Undang Nomor 15 Tahun 2022. Cakupan wilayah Papua Tengah kiro-kiro sasuai jo wilayah adat Mee Pago walaupun maambiak juo saketek bagian wilayah adat Saireri.

Nabire di bagian utara Papua Tengah marupokan dataran randah babatehan lansuang jo Taman Nasional Taluak Cenderawasih nan mamiliki potensi pariwisata bahari cando tarumbu karang, pulau-pulau bapasia putiah jo hiu paus. Bagian tangah Papua Tengah ado Pagunuangan Jayawijaya nan diuni suku-suku cando Moni jo Amungme nan masih mampatahankan pola iduik tradisional. Di siko ado gunuang tatinggi di Indonesia yaitu Puncak Jaya sarato tambang ameh Grasberg nan dioperasikan dek Freeport Indonesia. Bagian selatan Papua Tengah adolah Kabupaten Mimika nan baibu kota Kota Timika nan marupokan salah satu kota gadang di Pulau Papua. Di Mimika ado rawo-rawo, sungai, jo pantai nan diuni dek Suku Kamoro. Suku Kamoro mamanfaaikkan sagu, manangkok ikan jo sampan, sarato mambuek seni ukia.

 Rujuakan 

P